PROIECTUL DECIZIEI ETAPEI DE ÎNCADRARE

**Nr. 4751 din 26.06.2017**

Ca urmare a solicitării de emitere a acordului de mediu adresate de **SC AMAPAN SRL**, cu sediul în Str. NICOLAE BALANESCU, Nr. 36, Giurgiu , Judetul Giurgiu, prin Agrina Vladu Ciprian Claudiu, cu adresa în municipiul Giurgiu, str. Nicolae Bălănescu, nr. 36, județul Giurgiu, înregistrată la APM Giurgiu cu nr. 4751/12.06.2017, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Giurgiu decide, ca urmare a consultărilor desfăşurate în cadrul şedinţei Comisiei de Analiză Tehnică din data de 26.06.2017, că proiectul **„Complex alimentație publică, utilități, dotări, amenajări, împrejmuiri și semnalistică“**, propus a fi realizat în municipiul Giurgiu, str. Unirii, nr. 22, nr. cadastral 37282, județul Giurgiu, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

 1. Caracteristicile proiectului

a) mărimea proiectului

Pe terenul în S totală de 2416 mp se propune construirea unei săli de evenimente cu o capacitate de cca 300 persoane (sală aglomerată) care, pentru buna sa funcționare necesită realizarea unor spații anexă (bucătărie, spații personal, spații administrație, grupuri sanitare, garderobă, lobby, etc), spații ce vor fi conținute într-un corp adiacent celui principal. În afara acestora investiția presupune și următoarele intervenții conexe:

- asigurarea racordului la utilitățile urbane;

- realizarea platformelor, atât carosabile, cât și pietonale (spații de acces, terase, parcări etc);

- realizarea amenajărilor exterioare cu specific peisager (spații verzi, foișor, alei etc);

- construirea împrejmuirilor (atât la stradă, cât și laterale);

- realizarea sistemului de semnalistică a investiției (totem, firmă luminoasă etc).

 Corp A - Sala De Evenimente:

 *Descriere funcțională*:

Sala de evenimente nu este compartimentată, organizarea sa funcțională permițând conturarea unor subzone funcționale:

- zona de mese,

- zona mesei principale,

- zona scenă,

- zona ring de dans,

- două zone bar.

 *Structura* - este din beton armat (concentrată în două zone liniare) cu șarpantă metalică - grinzi cu zăbrele astfel:

- fundații tip pahar beton armat cu grinzi de legătură;

- stâlpi de beton armat dispuși radial

- șarpanta metalică cu axe radiale și concentrice va fi realizată din grinzi cu zăbrele.

Închiderile vor fi tâmplărie de aluminiu cu geam termoizolant (fixă sau mobilă); stâlpii vor fi termoizolați cu plăci de vată minerală bazaltică. Zonele opace din sectorul sud-vestic vor fi realizate din structură ușoară (metalică). Față de corpul B separarea se va realiza cu zidărie de cărămidă eficientă.

 Corpul B - Anexe :

 *Descriere funcțională*:

- tronson sud: din holul de recepție se accede către grupurile sanitare (separate pe sexe și grup sanitar pentru persoane cu dizabilități), garderobă și birou;

- tronson nord: din sasul de serviciu se accede către zona de preparare prin trei zone tampon: două vestiare - fiecare cu grup sanitar și duș propriu;

- depozitul general;

Zona de preparare este alcătuita din:

- subzonă preparări (împartita în 4 segmente: carne, ouă, legume, pește);

- bucătăria propriu-zisă;

- zona spălare vase și veselă constituită ca o alveolă în legătura directă cu oficiul.

 *Structura* - infrastructura este constituită din fundații continue de beton armat. Suprastructura este din cadre de beton armat (stâlpi și grinzi); acoperirea este în terasă (placă de beton armat).

Închiderile sunt din zidărie de blocuri cărămidă GVP cu termosistem.

Investiția scontată va necesita racordarea sa la rețele urbane municipale. Pentru alimentarea cu gaze naturale și energie electrică, racordul se va realiza din aleea adiacentă la sudul amplasamentului. În ceea ce privește alimentarea cu apă, cât și evacuarea apelor uzate, punctele de racord sunt în zona Steaua Dunării - b-dul Unirii. Apele uzate sunt colectate separat (menajere și pluvial) și evacuate către rețeaua urbană; pentru apele uzate de la spălătorul de vase și veselă se prevede un separator de grăsimi. Evacuarea deșeurilor în timpul execuției se va realiza prin contract cu o firmă specializată. În utilizare, deșeurile vor fi colectate selectiv (menajer, hârtie, sticlă, plastic, metal) și vor fi depuse în vederea evacuării pe platformă betonată dotată cu punct de apă din zona curții de serviciu. Încălzirea spațiilor se va realiza în pardoseală și cu corpuri radiante legate la o centrală pe gaz amplasată în spațiul tehnic.

b) proiectul nu se cumulează cu alte proiecte;

c) proiectul nu presupune utilizarea resurselor naturale;

d) evacuarea deşeurilor se va face prin colectare selectivă în pubele, depozitare temporară a acestora, apoi preluarea acestora de către operatori autorizaţi din zonă;

e) proiectul presupune emisii poluante şi zgomot în perioada de realizare a proiectului;

f) proiectul nu presupune risc de accident.

2. Localizarea proiectului

2.1. terenul are folosința actuală de teren arabil și este situat în intravilan în zona estică a municipiului Giurgiu, str. Unirii, nr. 22, nr. cadastral și CF nr. 37282, accesul se face din tronsonul sud-estic al variantei ocolitoare a municipiului Giurgiu, județul Giurgiu, având destinația de curți-construcții;

 2.2. în zonă nu există o abundenţă a resurselor naturale şi nu este cazul capacităţii regenerative a acestora;

2.3. capacitatea de absorbţie a mediului se concretizează prin faptul că:

 a) proiectul nu se află în zone umede, costiere sau montane;

b) proiectul nu se află în parcuri şi rezervaţii naturale;

c) proiectul nu se află în arii clasificate sau zone protejate;

d) proiectul nu se află în arii în care standardele de calitate a mediului să fi fost depăşite, proiectul nu se află în zone de protecţie specială, ca cele desemnate de OUG nr. 57/2007, zonele prevăzute prin Legea nr. 5/2000, și în zone de protecţie instituite conform Legii apelor nr. 107/1996, cu modificările şi completările ulteriore şi HG nr. 930/2005;

e) proiectul nu se află în arii dens populate;

 f) proiectul nu se află în peisaje cu semnificaţie istorică, culturală sau arheologică.

3. Caracteristicile impactului potenţial

 a) proiectul nu este extins ca arie geografică şi nu afectează un număr mare de persoane;

 b) proiectul nu are impact transfrontalier;

 c) mărimea şi complexitatea impactului generate de proiect-conform listei de control impactul este minim şi local;

 d) probabilitatea impactului generat de proiect - conform listei de control, nu există un impact negativ;

 e) durata, frecvenţa şi reversibilitatea impactului generate de proiect-nu este cazul.

II. Motivele care au stat la baza etapei de evaluare adecvată – decizia etapei de evaluare iniţială nr. 4751/14.06.2017; proiectul nu intră sub incidența art. 28 din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, amplasamentul acestuia fiind situat în municipiul Giurgiu, str. Unirii, nr. 22, nr. cadastral 37282, județul Giurgiu.

Pe parcursul derulării procedurii de evaluare a impactului asupra mediului publicul interesat de proiectul propus a fost informat despre solicitarea acordului de mediu, după cum urmează:

|  |  |  |  |
| --- | --- | --- | --- |
| **Etapa din procedura de reglementare** | **A.P.M. Giurgiu** | **S.C. AMAPAN S.R.L. - titular proiect** | **Participări ale publicului în procedura derulată** |
| Solicitare acord de mediu | Afişare pe pagina web în data de 13.06.2017 | - primăria Giurgiu din data de 15.06.2017- dovada anunțului public pentru ziarul „Jurnal Giurgiuvean” din data de 15.06.2017 | Nu s-au înregistrat contestaţii din partea publicului şi nu s-au înregistrat solicitări privind consultarea documentaţiei. |
| Etapa de încadrare | Afişare pe pagina web în data de 26.06.2017 |  |  |

Decizia finală se va emite după completarea documentației cu actele solicitate prin adresa nr. 4751/S.A.A.A./26.06.2017 și derularea termenului legal prevăzut pentru contestații.

* *Condiţiile de realizare a proiectului:*
* *Protecția calității apelor:*
* pentru alimentarea cu apă, cât și evacuarea apelor uzate, punctele de racord sunt în zona Steaua Dunării - b-dul Unirii, județul Giurgiu;
* apele uzate sunt colectate separat (menajere și pluvial) și evacuate către rețeaua urbană;
* pentru apele uzate de la spălătorul de vase și veselă se prevede un separator de grăsimi;
* se interzice evacuarea deşeurilor și apelor uzate neepurate sau insuficient epurate în apele de suprafaţă sau subterane, atât pe perioada executării construcțiilor, cât și după punerea în funcțiune.
* *Protecţia calităţii aerului:*
* se vor lua măsuri de reducere a nivelului de praf pe durata construcţiilor;
* materialele de construcţie pulverulente se vor manipula astfel încât să reducă la minim nivelul de particule ce pot fi antrenate de curenţii atmosferici;
* se vor respecta legislația calității aerului ambiental în orice condiţii atmosferice;
* respectarea prevederilor STAS 12574-87 privind condiţiile de calitate a aerului în zonele protejate**;**
* respectarea Legii nr. 104/2011 privind calitatea aerului înconjurător;
* vor fi folosite numai utilaje şi mijloace de transport dotate cu motoare Diesel, care nu generează emisii de Pb şi care produc foarte puţin monoxid de carbon.
* *Protecţia împotriva zgomotului şi vibraţiilor:*
* din punct de vedere al creării unor surse de zgomot, singurele dotări ce pot genera aceasta vor fi turbosuflantele; din punct de vedere al zgomotului generat de evenimente, amplasamentul se află departe de zone locuite(circa 500 m de cele mai apropiate blocuri);
* din punct de vedere al izolării spațiilor față de surse de zgomot adiacente, funcțiunea nu o impune în mod special. Din punct de vedere al confortului interior, s-au prevazut în zona ringului de dans la plafoanele incombustibile și la pardoseli tratamente fonoabsorbante;
* nivelul de zgomot exterior nu va depăși limitele admise conform STAS 10009-88 privind protecţia împotriva zgomotului şi vibraţiilor;
* se vor folosi utilaje cât mai silenţioase în vederea diminuării zgomotului şi vibraţiilor produse.
* *Protecţia solului şi subsolului:*
* se va realiza prin măsuri adecvate construcțiilor (trotuare, compactarea terenului în jurul construcțiilor, pante corespunzătoare, rigole, etc.) pentru evitarea stagnării apei în jurul construcțiilor, atât în perioada execuției, cât și pe durata de exploatare;
* se va evita impurificarea solului cu produse petroliere rezultate de la utilajele şi mijloacele de transport utilizate pentru executarea lucrărilor.
* *Depozitarea deșeurilor:*
* se va implementa colectarea selectivă a deşeurilor, se vor realiza puncte special amenajate în vederea colectării şi depozitării temporare a deşeurilor;
* se interzice depozitarea deşeurilor pe amplasamente neautorizate;
* depozitarea materialelor de construcţie se va face în spaţii special amenajate şi echipate corespunzător;
* deșeurile rezultate: beton și cărămizi și materiale ceramice - cod 170101, 170102, lemn sticlă, și materiale plastice-cod 170201, 170202, 170203, amestecuri bituminoase - cod 070302, metale (fier și oțel) – cod 170405, pământ, pietre - cod 170504, materiale izolante – cod 170604, materiale de construcție pe bază de gips - cod 170802, alte deșeuri de la construcții și demolări-cod 170904, depozitarea lor temporară pe amplasamentul unde se realizează demolarea, de unde vor fi preluate de firme specializate cu care titularul are încheiat contract.
* *Protecţia biodiversităţii:* nu este cazul.
* *Alte condiţii:*
* respectarea legislaţiei de mediu în vigoare şi a actelor normative ce vor apărea ulterior eliberării prezentei;
* respectarea condiţiilor impuse prin actele de reglementare obţinute de la celelalte instituţii abilitate;
* să permită accesul reprezentanţilor autorităţii de mediu în incinta obiectivului şi să pună la dispoziţia acestora toate documentele clarificatoare privind protecţia mediului;
* deşeurile generate pe amplasament în timpul realizării investiţiei se vor colecta şi vor fi gestionate de unităţi abilitate;
* organizarea de șantier:
* acces șantier – toate tipurile de accesuri (de personal execuție, de livrare material, de evacuare material) vor fi realizate prin zona de acces principal din aleea adiacentă de pe latura sudică;
* mod de execuție : societate de construcții cu antreprize pentru lucrări specializate;
* orar de lucru : normal, un schimb, luni-vineri, orele: 8-17;
* orar aprovizionare materiale – conform organizare internă program de lucru normal datorită zonelor locuite din vecinătăți;
* tipuri de lucrări : execuție pe șantier (fundații, construcții, platforme, structură lemn), execuție în atelier ( armături);
* asigurarea energiei electrice în timpul execuției: racord la TEG propus în zona cabinei de bază;
* asigurarea alimentării cu apă: racord la rețeaua urbană;
* asigurarea alimentării cu apă potabilă, bidoane tip PET;
* măsuri asigurarea igienei și sănătății la locul de muncă: cabine WC ecologice și cabine vestiar – spațiu pentru muncitori;
* asigurarea pazei șantierului: sistem monitorizare video și cabină poartă, pază permanent;
* asigurarea logisticii: cabină șef șantier, cabină depozitare materiale perisabile și scule;
* asigurarea depozitării materialelor și echipamentelor se va realiza prin zone proprii pentru fiecare categorie;
* asigurarea protecției PSI: punct PSI dotat cu extinctor, lădiță cu nisip găleată și lopată.
* lucrări de refacere a amplasamentului:

 - la finalizarea investiției, in caz de accidente și/sau la încetarea activității, în măsura în care aceste informații sunt disponibile; amplasamentul nu este afectat de investiție decât intr-o proporție minoră;

* la finalizarea investiţiei se vor reface spaţiile afectate prin realizarea proiectului şi se vor reda circuitului economic, inclusiv căile rutiere şi pietonale;
* respectarea prevederilor H.G. nr. 1061/2008 privind transportul deşeurilor periculoase şi nepericuloase pe teritoriul României;
* **la finalizarea proiectului se va anunţa Garda Națională de Mediu Comisariatul General – Serviciul Comisariatului Județean Giurgiu în vederea efectuării unui control de specialitate pentru verificarea respectării condiţiilor din decizia etapei de încadrare, conform prevederilor art. 49, alin. (3) din Ord. 135/2010.**

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.